Biroul Permanent

al Parlamentului Republicii Moldova


În conformitate cu prevederile art.73 din Constituţie şi art.47 din Regulamentul Parlamentului, se înaintează, cu titlu de iniţiativă legislativă, proiectul de Lege privind completarea Legii nr.1585-XIII din 27.02.1998 cu privire la asigurarea obligatorie de asistenţă medicală.


Anexă:


1. Proiectul de lege;


2. Notă informativă la proiectul de lege.

Deputat în Parlament: 

Domenti Oxana 

Proiect

PARLAMENTUL REPUBLICII MOLDOVA

LEGE
pentru completarea Legii nr.1585-XIII din 27 februarie 1998 
cu privire la asigurarea obligatorie de asistenţă medicală 
Parlamentul adoptă prezenta lege organică.

Articol unic  –Articolul 16 din Legea nr.1585-XIII din 27 februarie 1998 cu privire la asigurarea obligatorie de asistenţă medicală (Monitorul Oficial al Republicii Moldova, 30.04.1998, nr. 38-39, art. 280), cu modificările ulterioare, se completează după cum urmează: 

1. Alineatul (1) se completează cu litera d) cu următorul cuprins:

„d) fondul de dezvoltare şi modernizare.” .

2. După alineatul (4) se introduce alineatul (5) cu următorul cuprins: 

„(5) Lista proiectelor de modernizare şi dotare tehnică  a instituţiilor medico-sanitare publice, care vor fi finanţate din mijloacele financiare prevăzute în  fondul de dezvoltare  şi modernizare, va fi elaborată de Guvern şi aprobată de Parlament.”. 
NOTĂ INFORMATIVĂ

la proiectul Legii pentru completarea Legii nr. 1585-XIII din 27.02.1998 
cu privire la asigurarea obligatorie de asistenţă medicală 
Odată cu reformarea în Republica Moldova a sistemului de finanţare a domeniului ocrotirii sănătăţii prin introducerea şi implementarea asigurărilor obligatorii de asistenţă medicală se poate constata o anumită dinamică pozitivă a volumului de resurse financiare destinate acestui sector. Resursele financiare acumulate au contribuit în ultimii ani la sporirea accesului populaţiei la serviciile medicale, la dezvoltarea pachetului unic de servicii medicale, la sporirea salariilor lucrătorilor medicali, etc. 
Totodată, inclusiv şi din lipsa unor prevederi clare în legislaţie privind finanţarea infrastructurii instituţiilor medicale şi dotării acestora cu echipament medical, acest proces a evoluat cu ritmuri nesatisfăcătoare, afectînd practic toate segmentele sistemului de sănătate. Astfel, o bună parte din instituţiile medico-sanitare publice posedă  în prezent o infrastructură degradată care necesită investiţii majore sau nu mai corespunde standardelor moderne, precum şi un grad înalt de uzură a aparatajului şi tehnicii medicale. Acest lucru afectează negativ populaţia ţării la capitolul calitatea serviciilor medicale prestate precum şi la capitolul condiţii de muncă pentru lucrătorii din domeniul sănătăţii. 


Prezenta lege are drept scop stabilirea unei surse de finanţare suplimentare şi stabile pentru investiţiile alocate în vederea dezvoltării şi modernizării instituţiilor medico-sanitare publice, prin crearea din contul mijloacelor financiare ale asigurării obligatorii de asistenţă medicală a unui nou fond de asigurare – fondul de dezvoltare şi modernizare. 

Menţionăm că legislaţia actuală prevede existenţa, din contul mijloacelor financiare ale asigurării obligatorii de asistenţă medicală, a 3 fonduri de asigurare: fondul pentru achitare a serviciilor medicale; fondul de rezervă al asigurării obligatorii de asistenţă medicală; fondul măsurilor de profilaxie. 
Modul de constituire şi administrare al acestor fonduri se stabileşte printr-un regulament aprobat de Guvern. 
În ceea ce priveşte modul de constituire şi administrare a noului fond de dezvoltare şi modernizare, se propune ca şi acesta să fie stabilit printr-un regulament aprobat de Guvern, iar lista proiectelor investiţionale care vor fi finanţate din mijloacele financiare prevăzute de acest fond să fie aprobată de Parlament. 
Formarea prin lege a fondului de dezvoltare şi modernizare ar crea premizele unei stabilităţi pe termen mediu şi lung în ceea ce priveşte finanţarea investiţiilor în sistemul public de sănătate şi ar avea ca efect demararea unor activităţi de reabilitare, de modernizare şi dotare a instituţiilor medicale, creşterea calităţii serviciilor medicale furnizate precum şi diversificarea serviciilor asigurate populaţiei. 
